CELEX: 32021D2058
Language: hr
Date: 2021-11-23 00:00:00
Title: Provedbena odluka Vijeća (EU) 2021/2058 od 23. studenoga 2021. o ovlašćivanju Italije za primjenu snižene stope poreza na električnu energiju kojom se izravno opskrbljuju plovila na vezu u luci, osim privatnih plovila za rekreaciju

26.11.2021   
               
               
                  HR
               
               
                  Službeni list Europske unije
               
               
                  L 422/1
               
            
         PROVEDBENA ODLUKA VIJEĆA (EU) 2021/2058
         od 23. studenoga 2021.
         o ovlašćivanju Italije za primjenu snižene stope poreza na električnu energiju kojom se izravno opskrbljuju plovila na vezu u luci, osim privatnih plovila za rekreaciju
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19.,
         uzimajući u obzir prijedlog Europske komisije,
         budući da:
         
                     (1)
                  
                  
                     Dopisom od 14. rujna 2020. Italija je u skladu s postupkom utvrđenim u članku 19. Direktive 2003/96/EZ zatražila ovlaštenje za primjenu snižene stope poreza na električnu energiju kojom se izravno opskrbljuju pomorska plovila i plovila unutarnje plovidbe na vezu u luci, osim privatnih plovila za rekreaciju („električna energija s kopna”). Dopisom od 12. svibnja 2021. Italija je dostavila dodatne informacije.
                  
               
                     (2)
                  
                  
                     Sniženom stopom poreza Italija namjerava promicati upotrebu električne energije s kopna. Upotreba takve električne energije smatra se načinom zadovoljavanja potrebe za električnom energijom plovila na vezu u luci koji je za okoliš manje štetan od upotrebe pogonskih goriva na tim plovilima.
                  
               
                     (3)
                  
                  
                     U mjeri u kojoj se upotrebom električne energije s kopna izbjegavaju emisije onečišćujućih tvari koje su rezultat upotrebe pogonskih goriva na plovilima na vezu u luci, njome se poboljšava kvaliteta lokalnog zraka u lučkim gradovima. Stoga se očekuje da će snižena stopa poreza na električnu energiju s kopna doprinijeti ciljevima politika Unije u području okoliša, zdravlja i klime.
                  
               
                     (4)
                  
                  
                     Dopuštanje Italiji da primjenjuje sniženu stopu poreza na električnu energiju s kopna ne prelazi okvire onoga što je potrebno za povećanje upotrebe takve električne energije jer će proizvodnja električne energije na plovilima u većini slučajeva i dalje biti konkurentnija alternativa. Iz istog razloga i zbog trenutačno relativno niskog stupnja prodora te tehnologije na tržište nije vjerojatno da će primjena snižene stope poreza na električnu energiju s kopna dovesti do znatnog narušavanja tržišnog natjecanja tijekom razdoblja primjene te stope poreza te stoga neće negativno utjecati na pravilno funkcioniranje unutarnjeg tržišta.
                  
               
                     (5)
                  
                  
                     Kako bi se operaterima luka i brodarima, ali i distributerima i preprodavačima električne energije, omogućilo da nastave promicati upotrebu električne energije s kopna, primjereno je ovlastiti Italiju za primjenu snižene stope poreza na električnu energiju s kopna.
                  
               
                     (6)
                  
                  
                     U skladu s člankom 19. stavkom 2. Direktive 2003/96/EZ ovlaštenja odobrena na temelju postupka utvrđenog u članku 19. stavku 1. te direktive trebaju biti strogo vremenski ograničena. Kako bi se osiguralo da je razdoblje valjanosti ovlaštenja dovoljno dugo da se relevantne gospodarske subjekte ne odvrati od poduzimanja potrebnih ulaganja, primjereno je izdati zatraženo ovlaštenje na razdoblje od šest godina, počevši od 1. siječnja 2022. Međutim, ovlaštenje bi se trebalo prestati primjenjivati od datuma početka primjene općih odredaba o poreznim pogodnostima za električnu energiju s kopna koje Vijeće donese na temelju članka 113. ili neke druge relevantne odredbe Ugovora o funkcioniranju Europske unije ako se takve odredbe počnu primjenjivati prije 31. prosinca 2027.
                  
               
                     (7)
                  
                  
                     Ovom se Odlukom ne dovodi u pitanje primjena pravilâ Unije o državnim potporama,
                  
               DONIJELO JE OVU ODLUKU:
         
            Članak 1.
            Italiju se ovlašćuje za primjenu snižene stope poreza na električnu energiju kojom se izravno opskrbljuju pomorska plovila i plovila unutarnje plovidbe na vezu u luci, osim privatnih plovila za rekreaciju („električna energija s kopna”), uz uvjet poštovanja najnižih razina oporezivanja iz članka 10. stavka 1. Direktive 2003/96/EZ.
         
         
            Članak 2.
            Ova se Odluka primjenjuje od 1. siječnja 2022. do 31. prosinca 2027.
            Međutim, ako Vijeće, odlučujući na temelju članka 113. ili neke druge relevantne odredbe Ugovora o funkcioniranju Europske unije, utvrdi opće odredbe o poreznim pogodnostima za električnu energiju s kopna, ova Odluka prestaje se primjenjivati na dan početka primjene tih općih odredaba.
         
         
            Članak 3.
            Ova je Odluka upućena Talijanskoj Republici.
         
         
            Sastavljeno u Bruxellesu 23. studenoga 2021.
            
               
                  Za Vijeće
               
               
                  Predsjednik
               
               G. DOVŽAN
            
         
         
            (1)  SL L 283, 31.10.2003., str. 51.